## Pravilnik o sadržaju i načinu vođenja evidencija fizičkih osoba koje samostalno obavljaju socijalnu skrb kao profesionalnu djelatnost

### NN 52/2010 (28.4.2010.), Pravilnik o sadržaju i načinu vođenja evidencija fizičkih osoba koje samostalno obavljaju socijalnu skrb kao profesionalnu djelatnost

MINISTARSTVO ZDRAVSTVA I SOCIJALNE SKRBI

1282

Na temelju članka 125. stavak 2. Zakona o socijalnoj skrbi (»Narodne novine«, br. 73/97, 27/01, 59/01, 82/01, 103/03, 44/06 i 79/07) ministar zdravstva i socijalne skrbi donosi

PRAVILNIK

O SADRŽAJU I NAČINU VOĐENJA EVIDENCIJA FIZIČKIH OSOBA KOJE SAMOSTALNO OBAVLJAJU SOCIJALNU SKRB KAO PROFESIONALNU DJELATNOST

Osnovne odredbe

Članak 1.

Ovim Pravilnikom propisuje se sadržaj i način vođenja evidencija fizičkih osoba koje samostalno obavljaju socijalnu skrb kao profesionalnu djelatnost (u daljnjem tekstu: evidencija) koju vodi ministarstvo nadležno za poslove socijalne skrbi (u daljnjem tekstu: ministarstvo) te način upisa.

Članak 2.

Evidencija se vodi za fizičke osobe koje obavljaju poslove obiteljskog doma i za fizičke osobe koje obavljaju poslove savjetovališta, kao profesionalnu djelatnost (u daljnjem tekstu: nositelj djelatnosti).

Sadržaj evidencije

Članak 3.

Evidencija se sastoji od evidencijskih listova i zbirke isprava.

Evidencijski list

Članak 4.

Evidencijski list vodi se u elektroničkom obliku i u njega se upisuju podaci iz članka 6. ovoga Pravilnika za svaku fizičku osobu koja je nositelj djelatnosti.

Evidencijski listovi vode se na obrascu E sukladno prilogu koji je otisnut uz ovaj Pravilnik i čini njegov sastavni dio.

Zbirka isprava

Članak 5.

Zbirka isprava vodi se za svakog nositelja djelatnosti.

Zbirka isprava sadrži:

– odobrenje za obavljanje djelatnosti socijalne skrbi kao profesionalne djelatnosti, ako se djelatnost obavlja u mreži djelatnosti socijalne skrbi,

– rješenje nadležnoga tijela kojim se utvrđuje ispunjavanje propisanih uvjeta za početak rada, kao i sva naknadna rješenja u svezi nastalih promjena, a po potrebi i druge akte.

Zbirka isprava sadrži kronološkim redom uložene isprave za svakog nositelja djelatnosti, priložene uz evidencijski list.

Podaci koji se upisuju

Članak 6.

U evidencijski list upisuju se sljedeći podaci:

1. evidencijski broj,

2. datum upisa,

3. ime i prezime nositelja djelatnosti,

4. OIB nositelja djelatnosti,

5. prebivalište (mjesto, ulica i kućni broj) nositelja djelatnosti,

6. vrsta djelatnosti,

7. adresa obavljanja djelatnosti,

8. područje županije/Grad Zagreb za koje je izdano rješenje za obavljanje djelatnosti,

9. datum početka obavljanja djelatnosti,

10. podaci o broju i vrsti korisnika djelatnosti i obliku skrbi, utvrđeni rješenjem nadležnoga tijela u/izvan mreže djelatnosti socijalne skrbi,

11. podaci o odobrenom broju i vrsti korisnika u mreži djelatnosti socijalne skrbi za područje županije/Grada Zagreba,

12. podaci o broju i vrsti korisnika djelatnosti u mreži djelatnosti socijalne skrbi za područje županije/Grada Zagreba, za koje je sklopljen ugovor o financiranju s pružateljem usluga,

13. promjena adrese obavljanja djelatnosti,

14. promjena vrste djelatnosti,

15. promjena nositelja djelatnosti,

16. promjena područja djelatnosti,

17. privremena obustava,

18. prestanak djelatnosti: odjavom, po sili zakona ili rješenjem ministarstva nadležnog za poslove socijalne skrbi.

Upis podataka u evidenciju

Članak 7.

Upis u evidenciju iz članka 3. ovoga Pravilnika obavlja po službenoj dužnosti ministarstvo nadležno za poslove socijalne skrbi.

Ured državne uprave u županiji obvezan je ministarstvu dostaviti u roku od 8 dana od dana donošenja, jedan primjerak rješenja o ispunjavanju uvjeta prostora, opreme, stručnih i drugih radnika obiteljskog doma, za predstavnika obiteljskog doma za starije i nemoćne osobe, radi upisa u evidenciju.

Obveza obavještavanja o početku, privremenoj obustavi i prestanku obavljanja djelatnosti

Članak 8.

Nositelj djelatnosti obvezan je obavijestiti ministarstvo o početku/privremenoj obustavi/prestanku obavljanja djelatnosti najkasnije u roku od 8 dana od dana početka/privremene obustave/prestanka obavljanja djelatnosti.

Članak 9.

Danom stupanja na snagu ovoga Pravilnika prestaje važiti Pravilnik o sadržaju i načinu vođenja evidencije fizičkih osoba koje samostalno obavljaju socijalnu skrb kao profesionalnu djelatnost (»Narodne novine«, br. 34/98) i Pravilnik o izmjenama i dopunama Pravilnika o sadržaju i načinu vođenja evidencije fizičkih osoba koje samostalno obavljaju socijalnu skrb kao profesionalnu djelatnost (»Narodne novine«, br. 41/05).

Članak 10.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/10-04/20

Urbroj: 534-07-10-1

Zagreb, 16. travnja 2010.

Potpredsjednik Vlade i
ministar zdravstva i socijalne skrbi
mr. Darko Milinović, dr. med., v. r.

OBRAZAC E

EVIDENCIJSKI LIST FIZIČKE OSOBE KOJA SAMOSTALNO OBAVLJA SOCIJALNU SKRB KAO PROFESIONALNU DJELATNOST

![](dodatni/408631.jpg)

Pravilnik, NN 52/2010-1282